open-index/open-wikipedia-markdown huggingface dataset:
סויוז 3

**סויוז 3** (ברוסית: **Союз 3**, "ברית 3") הייתה חללית סויוז מדגם סויוז 7K-OK. השיגור סימן המשימה המאוישת הראשונה ששוגרה אחרי מותו של הקוסמונאוט ולדימיר קומארוב אשר נספה במשימת סויוז 1. את החללית אייש הקוסמונאוט גאורגי ברגובוי ומשימתו העיקרית הייתה לבצע תמרוני עגינה עם סויוז 2, ששוגרה יום קודם. 

על פי התוכנית המקורית, סויוז 1 וסויוז 2 היו אמורות לבצע תמרוני עגינה ופעילות חוץ רכבית.

הבקרה הקרקעית הצליחה להביא את שתי החלליות למרחק של 200 מטר אחת מהשנייה לפני שברגובוי קיבל את השליטה של החללית לסיום העגינה. ברגובוי הצליח לצמצם את המרחק למטר אחד, אולם שלושה ניסיונות לביצוע העגינה כשלו. לבסוף, כמעט כל הדלק שהוקצה לעגינה הסתיים כך שהמשימה בוטלה. האשמה נפלה על ברגובוי.

סויוז 2 הונחתה ב־28 באוקטובר ויומיים אחר כך הונחתה סויוז 3. 

תאונת המטוס שבה נהרג יורי גגארין התרחשה במהלך אימון של ברגובוי לקראת משימה זו.

למרות שמטרה מרכזית של השיגור לא בוצע, בעיתונות הסובייטית שיבחו את המשימה והצלחותיה. צוות הנדסי הפיק לקחים מהאירוע ומתכונת תהליך עגינה שונתה בהמשך.

## הצוות
* גאורגי ברגובוי
* ולדימיר שטאלוב - גיבוי

## קישורים חיצוניים

* נתוני המשימה
* נתונים מאנציקלופדיית החלל
* תיאור המשימה

## הערות שוליים

קטגוריה:תוכנית סויוז
קטגוריה:1969 בברית המועצות
פארק ריצ'מונד

שמאל|ממוזער|250px|פינה במטע איזבלה שבפארק ריצ'מונד
**פארק ריצ'מונד** (באנגלית: **Richmond Park**) הוא פארק בשטח 9.5 קמ"ר, הגדול ביותר מבין הפארקים המלכותיים של לונדון, השוכן ברובע ריצ'מונד שעל התמזה בלונדון.
## היסטוריה
הפארק נוצר על ידי צ'ארלס הראשון במאה ה-17 כפארק צבאים, וכיום הוא שמורת טבע לאומית ובעל חשיבות בינלאומית בשימור חיות בר. נופיו של הפארק היוו השראה לאמנים מפורסמים רבים וסרטים וסדרות טלוויזיה רבים צולמו בו.

ברחבי הפארק ניצבים מבנים בעלי חשיבות ארכיטקטוני והיסטורית כמו הלשכה הלבנה, ששימשה בעבר מעון מלכותי וכיום נמצא בה בית הספר המלכותי לבלט; פמברוק לודג', ששימש ביתם של ראש ממשלת בריטניה לורד ג'ון ראסל ושל נכדו, הפילוסוף ברטראנד ראסל; תל המלך הנרי ששימש כנראה כמבנה קבורה קדום, ועוד.

על אף שבמקור נוצר הפארק לשימושו הבלבדי של המונרך, כיום הוא פתוח לציבור הרחב וכולל מסלול גולף ומתקני ספורט. באולימפיאדות הקיץ של 1948 ו-2012 התקיימו חלק מהתחרויות בשטח הפארק.

## קישורים חיצוניים

* 

## הערות שוליים

ריצ'מונד
ישראל אלימלך

**ישראל אלימלך** (נולד ב-22 ביוני 1960) הוא כדורסלן עבר ישראלי. אלימלך שיחק בהפועל חולון לאורך רוב הקריירה המקצוענית שלו. הוא שיחק בתפקיד רכז ונודע בזריזותו ובהתלהבות שהשרה על קבוצתו. כיום, יציע B בהיכל טוטו חולון נקרא על שמו.

## קריירה
אלימלך החל לשחק כדורסל בהפועל חולון בגיל 8, יחד עם חברו מבית הספר היסודי "שפרינצק" בחולון, ניב בוגין, איתו שיחק בקבוצה עד 1991 ברציפות.

בעונת 1975/6 זכה עם הפועל חולון בגביע הליגה לנערים, בעונת 1977/8 זכה איתה ב"דאבל" - אליפות וגביע הליגה לנוער ובעונת 1978/9 זכה איתה שוב בגביע הליגה לנוער.

את שירותו הצבאי עשה בחיל האוויר, בבסיס פלמחים, כמכונאי מסוקי תקיפה.

אלימלך שיחק בנבחרות ישראל לנוער, קדטים (מקום 11 באליפות אירופה ב-1977), העתודה והבוגרים, בה קלע 153 נקודות ב-53 משחקים.

בעונת 1982/3 נבחר לחמישיית העונה במשאל המאמנים של עיתון "הארץ".

במקביל למשחק בהפועל חולון, אימן את הנבחרת הצבאית של חיל האוויר והיה מנהלו המקצועי של בית ספר לכדורסל בחולון.

ב-1986 זומן מחדש לנבחרת ישראל, ובהיעדרו של מוטי ארואסטי נבחר על ידי המאמן צבי שרף
לתפקיד הרכז בחמישייה הפותחת, לצדם של ברקוביץ', ג'מצ'י ומרסר, במשחק ההכרעה מול צ'כוסלובקיה, בו ניצחה נבחרת ישראל ניצחון דרמטי, שהעלה אותה לאליפות העולם.

באותה שנה, הגיע עם הפועל חולון לגמר גביע המדינה (1986), בו הפסידה חולון 90:86.
ב-1987 היה שותף למשחק ההיסטורי בו הביסה הפועל חולון את מכבי תל אביב בתוצאה 66:85.
ב-1990/1991 שוב הגיע עם הפועל חולון לגמר גביע המדינה, שגם בו הפסידה חולון 100:90.

בעונת 1990/1 הוביל את קלעי הליגה באחוזי הקליעה מקו העונשין (89.5%), וסיים את העונה הסדירה במקום השלישי בטבלת מלך האסיסטים. בעונת 1991/2 נבחר לשחקן העונה הישראלי ולחמישיית העונה לפי בחירת השחקנים ב"מעריב". הוא סיים את העונה הסדירה במקום השני בטבלת מלך האסיסטים.

ב-1992 עזב אלימלך את הפועל חולון ועבר להפועל גבעתיים, איתה הגיע לגמר גביע המדינה, בו הפסידה גבעתיים להפועל תל אביב 71:65. הוא סיים את העונה הסדירה במקום הרביעי בטבלת מלך האסיסטים.

בעונות 1993/4 ו-1994/5 שיחק במכבי תל אביב, עמה זכה בשתי אליפויות ובגביע המדינה (1994). כמו כן, קלע 40 נקודות במשחקי הקבוצה באירופה.

ב-1995 חזר להפועל חולון לשתי עונות נוספות. בעונה הסדירה של 1995/6 הוא סיים את העונה הסדירה במקום השלישי בטבלת מלך האסיסטים. בעונת 1996/7 היה מלך החטיפות של הליגה וסיים את העונה הסדירה במקום השני בטבלת מלך האסיסטים.

ב-1997 עבר להפועל אילת, איתה הגיע לסדרת הגמר נגד מכבי תל אביב.

לאחר עונת 1998/9 פרש ממשחק מקצועני.
במשחקיו בליגה הישראלית קלע 3,963 נקודות.

אלימלך חי עם משפחתו בלאס וגאס בארצות הברית.

## קישורים חיצוניים

* ישראל אלימלך, באתר מנהלת הליגה
* ישראל אלימלך, באתר האוהדים הרשמי של מכבי תל אביב
* 
*  - אלימלך קולע 33 נקודות.
* 
* 
*  - ראיון עם ישראל אלימלך.
* 
* 
* 
*  - אלימלך בין בכירי ספורטאי הפועל (ביניהם אסתר רוט-שחמורוב, משה סיני ולבן מרסר) בצילום היסטורי עם קיפי, סמל משחקי הפועל ה-13.
* טור של ישראל אלימלך שנכתב ימים ספורים לאחר הניצחון על מכבי תל אביב ב-19.1.87, באתר הרשמי של הפועל חולון
* 

## הערות שוליים

קטגוריה:כדורסלני נבחרת ישראל
קטגוריה:כדורסלני הפועל חולון
קטגוריה:כדורסלני מכבי תל אביב
קטגוריה:כדורסלני הפועל אילת
קטגוריה:כדורסלני מכבי אשדוד
קטגוריה:מהגרים מישראל לארצות הברית
קטגוריה:חולון: אישים
קטגוריה:ישראלים שנולדו ב-1960
ניקולו אמאטי

[ממוזער|[קונטרבס אמאטי]]
**ניקולו אמאטי** (באיטלקית: **Nicolò Amati**; 1596 - 12 באפריל 1684) היה בונה כלי קשת מקרמונה, בן למשפחת אמאטי.
## היסטוריה
מייסד אסכולת קרמונה היה **אנדראה אמאטי**, שהכינורות הקדומים ביותר שלו מתוארכים לסביבות 1564. סמלו המסחרי נשא את השם **אמאדוס**, ומייחסים לו את העיצוב הבסיסי של הכינור המודרני. בניו היו אנטוניו אמאטי וג'ירולאמו או ג'רונימו אמאטי, שעבדו כצוות ושמרו אמונים לדגמים של אביהם בבניית כינורות, שהצטיינו בעיצובם רב החן ובצלילם הערב.

כלי אמאטי התאפיינו במתארים שמקורם במתמטיקה ובלכה שקופה בגון ענבר. ניקולו אמאטי, בנו של ג'ירולאמו, הביא את כינור אמאטי לשיאו אחרי שנת 1645 בקירוב. אנדראה גוארנרי, סבו של ג'וזפה "דל ג'זו" גוארנרי היה תלמידו של ניקולו. כמו כן, לפחות כינור אחד של אנטוניו סטרדיווארי, משנת 1666, נושא את הכתובת "אלומנוס ניקולאיס אמאטי" - תלמיד של ניקולו אמאטי. עוד תלמידים מתועדים של ניקולו היו **יאקוב רייליך**, **ברתולומאו פאסטה**, **ברתולומאו כריסטופורי**, **ג'אקומו ג'נארו** ו**ג'ובאני בטיסטה רוג'רי**. בנו של ניקולו, ג'ירולאמו (1649–1740) היה האחרון לעשות לו שם בשושלת בני אמאטי.

הצורות הלטיניות של השמות הפרטיים, אנדריאס, אנטוניוס, הירונימוס וניקולאוס, הופיעו בדרך כלל על תוויות הכינורות.

## קישורים חיצוניים

קטגוריה:ערכים שבהם תבנית בריטניקה אינה מתאימה
קטגוריה:בוני כלי קשת איטלקים
כלי קשת
קטגוריה:ילידי 1596
קטגוריה:נפטרים ב-1684
טוביה העמוני

**טוֹבִיָּה הָעַמּוֹנִי** מופיע בספר נחמיה בתור אחד מ"צרי יהודה" ואחד המתנגדים העיקריים לנחמיה בתקופת שיבת ציון.

## משמעות שמו של טוביה
טוביה מכונה "העבד העמוני". יש שרואים בכינוי זה כינוי גנאי, מכיוון שהעמונים הם מהעמים שנאסר להתחתן עימם, גם אם יתגירו. יש המשערים שכוונת הכינוי היא שטוביה היה הפחה מטעם מלכות פרס, של אזור עמון, אך יש שדחו טענה זו מכיוון שלפחוות אופייני הכינוי המלא "עבד המלך" ולא "עבד" לבדו. יש שטענו שהיה לטוביה מעמד גבוה בעבר הירדן, מכיוון שטוביה הצליח להסית את בני עמון נגד עם ישראל בכלל ונחמיה בפרט. ניתן להסיק מהסיומת התיאופורית יהודית של שמו של טוביה (יה) ובנו יהוחנן (יהו), שהיה יהודי, שיש מזהים אותו כצאצא של טבאל, אציל יהודאי שפעל בימי מלכות אחז. 

מהתלמוד הבבלי עולה כי מעמדו של טוביה היה עבד כנעני, מה שמסביר את שמו היהודי.

טוביה העמוני נקרא בשם הארמי 'טבאל' גם בפי עזרא הסופר (עזרא ד, ז). בתקופות מאוחרות יותר - בתקופה ההלניסטית והרומית - ידועה משפחה יהודית הנקראת בית טוביה בעלת מעמד בעבר הירדן, ומקום מושבה זוהה באתר הארכאולוגי עיראק אל-אמיר. יש חוקרים המזהים את שורשיה של המשפחה בטוביה העמוני.

## מעמדו של טוביה
בספר נחמיה ניתן לראות במקומות רבים את מעמדו הרם של טוביה בממלכת יהודה. לטוביה קשרים רבים עם נכבדי יהודה והוא אף קשור בקשרי נישואים עם משפחות יהודיות בירושלים וכנראה הוא אפילו קשור למשפחת אלישיב הכהן הגדול, אותו נחמיה מכנה "קרוב" לטוביה. טוביה קשר קשרים עם הנביאים בירושלים וכשנחמיה נעדר מירושלים הוא הופקד על לשכת האוצרות במקדש על ידי אלישיב הכהן, אך נחמיה גירש אותו מירושלים בשובו ועמו את נכדו של אלישיב שייצג את התומכים בגישה האוניברסלית.

בנו של טוביה, יהוחנן, התחתן עם בתו של משולם בן ברכיה, אחד מאצילי יהודה בתקופת נחמיה ובין בוני חומת ירושלים. ברכיה היה בנו של משיזבאל, מבני משפחת זרח בן יהודה. המשפחה כנראה שמרה על מעמדה הרם גם בתקופתו של נחמיה. פתחיה בן משיזבאל היה שליח המלך הפרסי דריווש לעם ביהודה (נחמיה ג, ד; יא, כד).

## פעולותיו של טוביה
הפעולות של נחמיה עוררו התנגדות גדולה בקרב העמים השכנים. מראשי המתנגדים היה טוביה ועמו היו גם סנבלט החורני וגשם הערבי. טוביה ושני חבריו תכננו לצאת למלחמה על ירושלים אך תכנונם נודע לנחמיה והוא העמיד משמר יומם ולילה מפניהם וכך הם הם לא הצליחו לתקוף את העיר. לאחר שהיהודים בנו את החומה טוביה וסנבלט ניסו לפתות את נחמיה לצאת מהעיר בתואנה שהם רוצים להיוועד יחד, כשבעצם מטרתם היא לרצוח את נחמיה. נחמיה זיהה את המזימה וסירב לבוא להיוועד גם לאחר שהם ביקשו ממנו ארבע פעמים רצופות. לאחר כישלון קריאתם הם איימו להודיע למלך פרס שנחמיה והיהודים מתכננים למרוד בו ועל כן הם בונים את החומה, אך לפני שהם יעשו זאת הם מוכנים להיפגש עם נחמיה ולדון עמו. נחמיה הבין שהם משקרים לו ולא יגידו כלום למלך פרס וסירב פעם נוספת לפגישה. אחרי שראו שהם נכשלו הם ניסו לשכור את שמעיה בן דליה בן מהיטבאל שישכנע את נחמיה להתחבא בבית המקדש אך נחמיה מבין ששמעיה נשכר על ידי טוביה וסנבלט כדי להפחידו והוא מסרב להתחבא בהיכל.

## קישורים חיצוניים
* 
*בן ציון לוריא, "זרע קדש" או "עם עולם": חלוקי דעות בין שבי הגולה, מקראנט

## הערות שוליים

קטגוריה:אישים בספר נחמיה
קטגוריה:שיבת ציון
קטגוריה:אישים שחיו במאה ה-5 לפנה"ס
קטגוריה:אישים מבני עמון
קטגוריה:עבדים בתנ"ך
נשיא סרי לנקה

[שמאל|ממוזער|150px|[סמל סרי לנקה]]
**[[נשיא]] [[סרי לנקה]]** הוא האדם העומד בראש מדינה זו.

עד 1972 עמד בראשה של סרי לנקה המושל הכללי, וחוקת סרי לנקה שנחקקה באותה שנה יצרה משרה זו. בשנים הראשונות היו לנשיא בעיקר סמכויות ותפקידים סמליים, ועיקר הכוח ניתן לראש ממשלת סרי לנקה. ב-1978 תוקנה החוקה, ושיטת הממשל בסרי לנקה, שהייתה מבוססת על המודל הבריטי, שונתה למודל דומה יותר לשיטה הנהוגה בצרפת. במהלך מערכת הבחירות של 1994 הבטיחה צ'נדריקה קומרטונגה כי תשיב את שיטת הממשל הישנה, אך בסופו של דבר השיטה לא השתנתה.

הנשיא נבחר בבחירות ישירות, והוא אינו שואב את כוחו מהפרלמנט. הוא עומד בראש הצבא והממשלה, והוא ממנה תחתיו את ראש הממשלה. בסמכותו של הנשיא גם לפזר את הפרלמנט. על אף הדמיון לשיטה הצרפתית, בפועל, נשיא סרי לנקה דומיננטי ממקבילו הצרפתי. באופן מסורתי, עוסק נשיא צרפת בעיקר במדיניות חוץ וביטחון. נשיא סרי לנקה, לעומתו, מעורב בכל תחומי הפעולה של ממשלתו, ובסמכותו אף להחזיק במשרד ממשלתי. כן נהנה הנשיא מחסינות. הדחת הנשיא בידי הפרלמנט טעונה רוב של שני שלישים מחבריו.

## נשיאי סרי לנקה

## קישורים חיצוניים

* 
*
קטגוריה:סרי לנקה: פוליטיקה
תסמונת אדמת מולדת

**תסמונת אדמת מולדת** היא תופעה של הימצאות נגיפי אדמת בעובר עקב הידבקותה של האם בנגיף בזמן ההיריון העלולה לגרום לסיכונים שונים לעובר.

## היסטוריה
בשנת 1941 דיווח רופא עיניים בשם נורמן גרג על 78 מקרים של תינוקות שסבלו מקטרקט מולד, לאחר שאמם חלתה באדמת במהלך ההיריון. היה זה הדיווח הראשון על תסמונת אדמת מולדת. מאז למד העולם פרטים נוספים על מצב זה ועל הצורך במניעתו באמצעות חיסון כנגד האדמת.

בשנים 1964–1965 נרשמו בארצות הברית 12.5 מיליון מקרי אדמת, שבעקבותיהם נולדו כ-20,000 ילדים שסבלו מתסמונת אדמת מולדת. בשנת 1969 הוחל בחיסון כנגד אדמת, וכיום ירד מספר המקרים המדווח בארצות הברית לפחות מ-10 מקרים בשנה. מקרים אילו מתרחשים בעיקר בקרב אוכלוסיות מהגרים שחיסונים אינם שגורים בהם.

## תסמינים
נגיף האדמת הוא אחד הנגיפים המזיקים ביותר לרקמותיו של העובר. הוא משפיע על כל הרקמות וגורם למומים מולדים רבים ולעיתים קרובות למוות תוך רחמי של העובר, ללידה מוקדמת או להפלה טבעית. היקף הנזק הנגרם לעובר תלוי בשלב ההריון שבו חלתה האם: כשככל שההריון בתחילתו, כך גדלה מידת הנזק. 85% מהתינוקות שאימם חלתה ב-3 החודשים הראשונים להריון יראו סימנים של תסמונת אדמת מולדת, בעוד שהידבקות האם לאחר השבוע 20 להריון תביא לנזקים לעובר בשכיחות נמוכה מאוד.

הסימן השכיח ביותר לתסמונת אדמת מולדת הוא החרשות. לעיתים הוא עשוי להיות הסימן היחיד, בעיקר במקרי ההדבקה המתרחשים לאחר החודש הרביעי להריון. פגמים שכיחים נוספים הם בעיות עיניים שונות, כגון קטרקט, עין קטנה, יתר לחץ תוך-עיני ועוד; מומי לב שונים שיתבטאו באנטומיה לא תקינה של המחיצות בין החדרים, בשינויים במסתמים השונים, ועוד; בעיות נוירולוגיות שונות כגון ראש קטן מהמצופה, וכן הפרעות קוגניטיביות שונות. בנוסף תיתכן הופעת צהבת מולדת, הגדלה של איברי הבטן, סימנים עוריים עקב דמם כתמי, שינויים בכמות טסיות הדם, וכן בעיות בהשקעת סידן בעצמות.

אם המחלה מופיעה בחודש הראשון של ההריון, יש סיכוי של 50% שהעובר יפתח מומי לב, חירשות, פגיעה מוחית, וקטרקט בעיניים. בחודש השלישי של ההריון הסיכון פוחת לרמה של 10%, והוא ממשיך לפחות בהדרגה במהלך המשך ההריון.

## טיפול מונע
כטיפול מונע, מומלץ כי נשים לפני ההריון תעבורנה בדיקה יזומה שתאשר חיסון נגד נגיף האדמת ובמידת האפשר להתחסן שלושה חדשים או יותר לפני הכניסה המתוכננת להריון. יש לערוך בדיקה זו אף אם האשה כבר חוסנה בעבר, שכן בחלק מהמקרים יש ירידה ברמת הנוגדנים המגינים נגד המחלה, למרות החיסונים.

החיסון נגד נגיף האדמת מורכב מנגיף חי מוחלש. אף שאין הוכחות לנזק הנגרם לעובר כתוצאה מהחיסון, לא ניתן לשלול גרימת נזק לעובר, ועל-כן, החיסון אסור בזמן הריון, ואף בתקופה של חודש לפני תחילתו.

## ראו גם
* אדמת

## קישורים חיצוניים

קטגוריה:המטולוגיה
קטגוריה:מחלות זיהומיות וטפיליות
קטגוריה:רפואת ילדים
קטגוריה:מומים מולדים ומחלות כרומוזומליות
קטגוריה:זיהומים נגיפיים המאופיינים בנגעים בעור ובקרום הרירי
איציק בן מלך

**איציק בן מלך** (נולד ב-8 באוגוסט 1951) הוא זמר ושחקן ישראלי.

## ביוגרפיה
בן מלך נולד בישראל. הוא שירת בלהקת הנח"ל והשתתף בשתי תוכניות של הלהקה, "בהיאחזות הנח"ל בסיני" ו"פלנ"חניק". האחרונה הועלתה במאי 1972, והוקדשה לציון 30 שנים לפלמ"ח.

במסגרת להקת הנח"ל הוא שר כמה מלהיטיה הבולטים באותה תקופה, "בלדה על יצחק שדה" ו"הרעות". בין חבריו ללהקה נמנו ירדנה ארזי, גידי גוב, מירי אלוני, אפרים שמיר, לאה לופטין, דני סנדרסון ואחרים.

לאחר שחרורו, המשיך בן מלך להופיע במסגרות שונות ולמד לתואר ראשון בתיאטרון באוניברסיטת תל אביב. וכן לימודי תיאטרון בסטודיו של פאני לוביץ'. בהמשך, היגר לארצות הברית והופיע שם ברחבי ארצות הברית לקהל יהודי וישראלי.

בנוסף, השתתף במספר הצגות תיאטרון ומחזות זמר, כגון: "בלילה פורחים הכוכבים", "גבירתי הנאווה", "אוליבר טוויסט", "המכשפה" ו"הברווזון" (בתיאטרון הבימה), "הצועני השורק", "טוב לאהוב", ו"אירמה לה דוס". הופיע גם ב"הלהקה חוזרת" (ושר שם את "הבן יקיר לי אפרים") והיה בין השרים את שיר הפתיחה של תוכנית הטלוויזיה "זהו זה!".

כמו כן השתתף כסולן ומנחה בשלושה פסטיבלי זמר חסידיים בישראל ומחוצה לה.

כזמר הוציא מספר תקליטים ודיסקים ושר בין היתר שירי ילדים וג'ינגלים. בנוסף עסק בקריינות ברדיו.

בן מלך הופיע גם בתוכניות טלוויזיה, בין היתר בתוכנית "ניקוי ראש" ובמספר סרטי קולנוע, בהם "שלאגר", "אגדת האיש ששתק", "עלטה" ועוד.

שיחק בסדרות שונות כמו: "כסף קטלני", "בלו נטלי", "לשם שינוי", "סודות נעורים", "החברים של נאור", "השוטר הטוב", "נפלת חזק" ועוד.

כמו כן השתתף בפרסומות שונות-  קפה עלית, נסטלה, דפי זהב, תמי 4, שוקולד השחר (לצידו של ג'ון קליז) ועוד.

מביים ומפיק הצגות ומופעים מגוונים.

בנו, אור בן מלך, שירת אף הוא במסגרת צבאית דומה – תיאטרון צה"ל, וכיום הוא שחקן בתיאטרון בית לסין.

## קישורים חיצוניים

קטגוריה:זמרים ישראלים
קטגוריה:שחקני תיאטרון ישראלים
קטגוריה:שחקני קולנוע וטלוויזיה ישראלים
קטגוריה:חברי להקת הנח"ל
קטגוריה:משתתפי פסטיבל הזמר החסידי
קטגוריה:ניקוי ראש
קטגוריה:בוגרי אוניברסיטת תל אביב: תיאטרון
קטגוריה:ישראלים שנולדו ב-1951
אברהרד לודוויג, דוכס וירטמברג

**אברהרד לודוויג, דוכס וירטמברג** (גרמנית: **Eberhard Ludwig, Herzog von Württemberg**; 18 בספטמבר 1676 - 31 באוקטובר 1733) היה דוכס וירטמברג, בין השנים 1677–1733.

## ביוגרפיה
אברהרד לודוויג נולד בשטוטגרט ב-18 בספטמבר 1676, לוילהלם לודוויג, דוכס וירטמברג ולמגדלנה זיבילה מהסן-דרמשטט, בתם של לודוויג השישי, רוזן הסן-דרמשטדט ומריה אליזבת מהולשטיין-גוטורפ.

בשנת 1677 מת אביו וילהלם לודוויג, דוכס וירטמברג, ואברהרד לודוויג עלה לשלטון במקומו. אולם מכיוון שהיה רק בן שנה, מונה דודו פרידריך קרל, דוכס וירטמברג-ויננטל לעוצר הדוכסות. בשנת 1693 הוכרז אברהרד לודוויג על ידי לאופולד הראשון, קיסר האימפריה הרומית הקדושה כבגיר וקיבל את השלטון לידיו, אולם אברהרד לודוויג שהיה מאוד רדוד ושטחי, השאיר את השלטון בידי יועציו, ובילה את מרבית זמנו במסעות ציד. בשנת 1697 התחתן אברהרד לודוויג עם יוהנה אליזבת מבאדן-דורלאך, בתם של פרידריך השביעי, מרקיז באדן-דורלאך ואוגוסטה מריה מהולשטיין-גוטורפ, ממנה נולד לו בן אחד. בשנת 1700 ביקר אברהרד לודוויג בצרפת אצל לואי הארבעה עשר, מלך צרפת והתרשם מחצרו ומארמון ורסאי, והחל בעקבות כך בשנת 1704 בבניית ארמון לודוויגסבורג. על אף העלאת המיסים בדוכסות, נתקל אברהד לודוויג בבעיות מימון, ובניית הארמון נמשכה כ-15 שנים. סביב הארמון הוקמה העיר לודוויגסבורג.

בשנת 1707 מונה אברהרד לודוויג למפקד הכוחות השוואביים שלחמו במלחמת הירושה הספרדית, והועלה לדרגת גנרל-פלדמרשל. באותה שנה התחתן אברהרד לודוויג עם פילגשו וילהלמינה פון גרפניץ, אולם בשנת 1710 היא הוגלתה על ידי יוזף הראשון, קיסר האימפריה הרומית הקדושה לשווייץ, והוא הלך בעקבותיה. בשנת 1711 חזרה וילהלמינה לווירטמברג, והתחתנה בנישואים פיקטיביים עם הרוזן פון וירבן.

בשנת 1731 מת בנו פרידריך לודוויג, נסיך הכתר של וירטמברג, ואברהרד לודוויג ניסה לחזור לאשתו יוהנה אליזבת מבאדן-דורלאך, על מנת להעמיד עוד בן, אולם היא סירבה לחזור אליו. אברהרד לודוויג מת בלודוויגסבורג ב-31 באוקטובר 1733, ובן דודו קרל אלכסנדר, דוכס וירטמברג עלה לשלטון אחריו.

## משפחתו
בשנת 1697 התחתן אברהרד לודוויג עם יוהנה אליזבת מבאדן-דורלאך, בתם של פרידריך השביעי, מרקיז באדן-דורלאך ואוגוסטה מריה מהולשטיין-גוטורפ, ממנה נולד לו בן אחד:
* פרידריך לודוויג, נסיך הכתר של וירטמברג (1698–1731)

## אילן יוחסין

## קישורים חיצוניים

* 

קטגוריה:ערכים שבהם תבנית בריטניקה אינה מתאימה
קטגוריה:דוכסי וירטמברג
קטגוריה:בית וירטמברג
קטגוריה:גנרל-פלדמרשלים בצבא האימפריה הרומית הקדושה
קטגוריה:אבירי מסדר הפיל
קטגוריה:ילידי 1676
קטגוריה:נפטרים ב-1733
שריל פורד

**שריל פורד** (באנגלית: **Cheryl Ford**; נולדה ב-6 ביוני 1981 בהומר שבלואיזיאנה) היא כדורסלנית עבר אמריקאית ששיחקה בעמדת הפורוורד. פורד, המתנשאת לגובה של 1.91 מטר, היא בתו של כדורסלן העבר קארל מלון.

## ביוגרפיה
פורד שיחקה כדורסל במסגרת אוניברסיטת לואיזיאנה טק, ובשנת 2003 דורגה שלישית בדראפט ליגת ה-WNBA. היא הצטרפה לשורותיה של דטרויט שוק, וכבר בעונתה הראשונה הצטיינה במדי הקבוצה, שאף זכתה באליפות הראשונה בתולדותיה. בסיום העונה נבחרה לשחקנית החדשה הטובה ביותר. בעונה הבאה הוליכה את ה-WNBA במספר הריבאונדים למשחק. בשנת 2006 זכתה פורד באליפות נוספת עם קבוצתה. בשנים 2003, 2005, 2006 ו-2007 שיחקה במשחקי האול-סטאר של הליגה, ובאחרון אף נבחרה ל-MVP. בשנת 2008 זכתה עם דטרויט שוק באליפות נוספת, אף שלא השתתפה במרבית העונה, לרבות שלביה הסופיים, לאחר ששברה את רגלה במהלך משחק מול לוס אנג'לס ספארקס. בשנת 2009 עזבה את הקבוצה.

בדומה לכדורסלניות אמריקאיות רבות שבפגרת ה-WNBA משחקות בקבוצות אירופיות, שיחקה פורד בשנת 2006 בקבוצת אנדה רמת השרון, לצדה של שחקנית נוספת מדטרויט, דיאנה נולאן. בסיום העונה נבחרה לחמישיית העונה של ליגת העל. בעונה שלאחר מכן שחיקה בקבוצת יקאטרינבורג ברוסיה. לאחר פרישתה מליגת ה-WNBA, הצטרפה, בשנת 2010 לקבוצת CCC פולקוויצה מהליגה הפולנית.

פורד הייתה חברה גם בנבחרת ארצות הברית, וזכתה עמה במדליית ארד באליפות העולם שנערכה בברזיל ב-2006.

## קישורים חיצוניים

* דף השחקנית של שריל פורד באתר ה-WNBA
* 

קטגוריה:אמריקאים ילידי לואיזיאנה
קטגוריה:כדורסלניות אמריקאיות
קטגוריה:כדורסלניות רמת השרון
קטגוריה:לואיזיאנה: כדורסלנים
קטגוריה:שחקניות WNBA
קטגוריה:כדורסלני אוניברסיטת לואיזיאנה טק
קטגוריה:אמריקאיות שנולדו ב-1981
קטגוריה:אמריקאים שנולדו ב-1981
פרדריק פאסי

**פרדריק פאסי** (בצרפתית: **Frédéric Passy**; 20 במאי 1822 – 12 ביוני 1912) היה כלכלן ומדינאי צרפתי שתמך בחופש הסחר ובפציפיזם.

נולד בפריז בשנת 1822 לפליקס פאסי, שלחם בקרב ווטרלו, ולמארי-לואיז-פאולין פאסי.

בשנת 1867 ייסד ליגה בינלאומית למען השלום, וב-1870 את האגודה למען בוררות בין העמים. הוא פעל למען פירוק החימוש ולמען בוררות בין-לאומית. בזכות פעולותיו קיבל פאסי יחד עם ז'אן אנרי דינן, את פרס נובל לשלום הראשון בשנת 1901.

## כתביו העיקריים
* "מלתוס ותורתו"
* "תולדות העבודה"
* "הסולידריות של ההון והעבודה"

## קישורים חיצוניים

* 
* 
* 

קטגוריה:זוכי פרס נובל לשלום
קטגוריה:זוכי פרס נובל צרפתים
קטגוריה:כלכלנים צרפתים
קטגוריה:פוליטיקאים צרפתים
קטגוריה:צרפתים שנולדו ב-1822
קטגוריה:צרפתים שנפטרו ב-1912
פרשת צ'פקווידיק

שמאל|ממוזער|250px|גשר דייק בשנת 2008 עם מעקה בטיחות

**פרשת צ'פקווידיק** (באנגלית: **The Chappaquiddick incident**) מתייחסת לנסיבות האופפות את מותה של מרי ג'ו קופקני  ב-1969. קופקני הייתה חברת צוות לשעבר של הסנאטור רוברט פ. קנדי במסע הבחירות שלו לנשיאות ארצות הברית. (מסע הבחירות הסתיים ברצח רוברט קנדי). אדוארד (טד) קנדי, אחיו של רוברט קנדי, נהג במכונית עם קופקני (שישבה במושב האחורי) כשמכוניתם סטתה מגשר צר לתוך תעלת מים באי צ'פקווידיק.

ב-18 ביולי 1969, השתתף טד קנדי במסיבה באי צ'פקווידיק, אי קטן הצמוד לאי מרתה'ס ויניארד במסצ'וסטס. המסיבה הייתה מעין איחוד, לאלו אשר לקחו חלק במסע הבחירות הפוליטי של רוברט קנדי. קנדי עזב את המסיבה, כאשר הוא מסיע במכוניתו את אחת האורחות במסיבה, מרי ג'ו קופקני. על פי גרסתו של קנדי, הוא ביצע פנייה שגויה לגשר דייק. גשר העץ היה בנוי בזווית חדה ביחס לדרך, ובהיעדר גדר הפרדה צנחה המכונית לתוך אגם פוצ'ה, אשר היה מלא במים בשל הגאות (באותו אתר האגם צר וצורתו כצורת תעלה). המכונית התהפכה ונותרה הפוכה מתחת לפני המים. קנדי הצליח לצאת מרכבו ולשחות למעלה האגם, אך קופקני נותרה ברכב. לאחר מספר ניסיונות להצילה, בהן צלל מתחת לפני המים, הוא פנה בחזרה לבית בו התרחשה המסיבה, על מנת להזעיק עזרה, אך קופקני כבר לא הייתה בין החיים. קנדי דן בתאונה עם מספר לא מועט של אנשים, בהם הוריה של קופקני ואף עורך דינו, אך יצר קשר עם המשטרה רק לאחר שעברו עשר שעות מאז התרחשות התאונה.

התאונה הטרגית הפכה במהרה לשערורייה וזכתה לכותרות רבות ברחבי העולם. טד קנדי שהעדיף לשוחח עם עורך דינו, ורק זמן רב לאחר התאונה טרח ליידע את השוטרים, ספג ביקורת על התנהגותו. שמועות על כך שנהג תחת השפעת אלכוהול לא סייעו לתדמיתו ופגעו בסיכויו להיבחר לנשיאות ארצות הברית לאחר מכן.

קנדי חתם על עסקת טיעון, בה הוא מודה שעזב את מקום התאונה, לאחר גרימת פגיעה גופנית. גזר דינו היה חודשיים מאסר שלא רוצו בפועל.

## קישורים חיצוניים

קטגוריה:הרוגי טביעה
קטגוריה:1969 בארצות הברית
קטגוריה:משפחת קנדי
קטגוריה:מסצ'וסטס: היסטוריה
ברוך ויסבקר

[250px|ממוזער|שמאל|הרב ברוך ויסבקר בשיעור כללי בהיכל [ישיבת בית מתתיהו]]
הרב **ברוך ויסבקר** (כ' בחשוון ה'תש"א, 21 בנובמבר 1940 – כ"ג בשבט ה'תשפ"ד, 2 בפברואר 2024) היה ראש ישיבת בית מתתיהו בבני ברק וראש ישיבת מאור יצחק שבמושב חמ"ד וחבר מועצת גדולי התורה.

## ביוגרפיה
נולד בשכונת נחלת יצחק בתל אביב למשה וצביה ויסבקר. למד בישיבת בני עקיבא כפר הרא"ה, ולאחר מכן בעידודו של הרב משה צבי נריה המשיך את לימודיו בישיבת פוניבז' בבני ברק והיה תלמידם של ראשי הישיבה הרב שך והרב שמואל רוזובסקי. בהיותו בחור מבוגר שימש גם ה"אילן" (חברותא בוגר של תלמיד צעיר) של הרב שמואל מרקוביץ', מראשי ישיבת פוניבז'. כאברך למד בחברותא עם הרב אליהו ברוך פינקל, מראשי ישיבת מיר.

בתחילת שנות השישים נישא לשרה לאה דרבקין, בתו של הרב אליהו ירוחם דרבקין, שכיהן כרבה של הוד השרון ואחותו של הרב צבי דרבקין ראש ישיבת גרודנא באר יעקב.

בתחילת דרכו שימש הרב ויסבקר 12 שנה כר"מ בישיבת קול תורה שבשכונת בית וגן בירושלים. בשנת ה'תשמ"ב הקים את ישיבת בית מתתיהו.

הרב ויסבקר הקים שתי ישיבות נוספות, האחת היא מאור יצחק שבמושב חמ"ד, בראשה עומד חתנו הרב מנחם יעקובזון, והשנייה היא ישיבת תפארת חיים המיועדת לבני עדות המזרח, אשר שכנה במוסדות ישיבת הרמב"ם בתל אביב ונסגרה בתשע"ד.

בחודש תמוז תשע"ט נעדר מהישיבה בעקבות כאבים עזים בגבו. בהמשך אושפז לבדיקות בבית החולים מעיני הישועה בבני ברק, לצורך קביעת דרך הטיפול במחלתו, ולאחר מכן חשף במכתב לבני הישיבה כי הוא חולה בסרטן וביקש מהבחורים לא לעשן, לאחר שטיפול שהוצע לו התברר כלא רלוונטי עבורו משום שבעברו נחשף למעשנים. בחודש תשרי תש"פ אושפז שוב בשל חשש לאירוע מוחי קל ובחודש חשוון נותח בגבו לצורך הסרת הגידול בבית החולים אסותא.

בכסלו תשפ"א מונה לחבר במועצת גדולי התורה.

נפטר בליל כ"ג בשבט ה'תשפ"ד, 1 בפברואר 2024, בבית החולים מעייני הישועה, לאחר מחלה ממושכת. את דרכו בהנהגת הישיבה ממשיכים שני בניו הגדולים כשהבכור מהשניים, הרב צבי ויסבקר, עומד בראשות הישיבה.

## דרכו החינוכית והלימודית
שיטת הלימוד של הרב ויסבקר אותה ביקש להנחיל לתלמידיו התאפיינה בחתירה להבנה אישית הגיונית וכנה של היסודות והחידושים שנלמדים 'בסוגיות ההלכה, וכן ביכולת לבקר אותם, זאת לעומת דרך הלימוד בישיבות רבות אחרות בהן מיוחסת חשיבות רבה לעצם ההכרה והידע של היסודות והחידושים שנכתבו במרחבי הספרות התלמודית - לא בהכרח תוך ביקורת לגביהם או תוך הסכמה אישית אותנטית של הלומד עם רעיונותיהם.

כפועל יוצא, ניתן בישיבה דגש רב על לימוד עיון שמאופיין בחשיבה ביקורתית יותר, על פני לימוד בקיאות המאופיין בצבירת ידע כללי ללא הקדשת זמן רב להבנה עמוקה שלו.

הרב ויסבקר פיקח אישית על תלמידיו, ומילא במידה מסוימת גם תפקידים שבישיבות אחרות מוטלים על המשגיח. בישיבתו קיימת מדיניות פיקוח מחמירה (באופן יחסי) הכוללת איסור גורף על שימוש במכשירי טלפון סלולרי (כולל כאלו המאושרים על ידי ועדת הרבנים לענייני תקשורת), איסור הוצאת רישיון נהיגה, הקפדה על תפילה בישיבה, איסור על נסיעה מחוץ לישראל ואיסור על עישון סיגריות לבני השיעורים הנמוכים. לדעתו, הקפדות אלה תורמות להתעלותם הרוחנית ולהתמדתם של התלמידים.

תלמידיו הדפיסו קונטרסים שונים של שיעורים ושיחות שלו.

## קישורים חיצוניים
* 
*
*

## הערות שוליים

קטגוריה:בוגרי ישיבת כפר הרא"ה
קטגוריה:בוגרי ישיבת פוניבז'
קטגוריה:חברי מועצת גדולי התורה של דגל התורה
קטגוריה:ראשי ישיבה ליטאים בישראל
קטגוריה:רבני ישיבת קול תורה
קטגוריה:ישראלים שנולדו ב-1940
קטגוריה:ישראלים שנפטרו ב-2024
קביעת מין תלוית טמפרטורה

ממוזער|מיקום הביצים משפיע על מינם בשל הטמפרטורה השונה בקן. על פי רוב טמפרטורות גבוהות או נמוכות יוצרות זכרים, וטמפרטורות ממוזגות יוצרות נקבות.
**קביעת מין תלוית טמפרטורה** (באנגלית: **Temperature-dependent sex determination** או בקיצור **TSD**), היא אחד מהמנגנונים המופיעים בטבע לקביעת הזוויג של אורגניזם. בדרך זו מין הצאצא נקבע לפי הטמפרטורה השוררת בסביבתו בזמן הדגירה. המנגנון נפוץ בעיקר בקרב חולייתנים בעלי שפיר עוברי, למשל תנינאים.

מנגנון קביעת המין אצל קבוצות הזוחלים החיות בימינו שונה מזה הנפוץ אצל מרבית החולייתנים המתבסס על כרומוזומים. הביצים מושפעות מן הטמפרטורה בה הן מודגרות במהלך השליש הראשון של התפתחות העובר. מנגנון זה נפוץ בעיקר אצל התנינאים (תנינים, אליגטורים, קיימנים וגאביאלים), אצל חלק ממיני הצבים ואצל לטאות אחדות. אצל הצבים – הזכרים מתקבלים בטמפרטורות דגירה נמוכות יותר מהנקבות, כאשר טווח הטמפרטורות בו מתקבלים שני המינים (בהרכב משתנה) הוא בין מעלה אחת לשתיים. אצל לטאות ותנינאים, פועל המנגנון על-פי רוב באופן הפוך. בסמוך לטווח הטמפרטורות "המעורבות" ובתוכו מתקבל שילוב מסוים (תלוי בטמפרטורה) של שני המינים, ולעיתים רחוקות יותר מתקבלים צאצאים בעלי מאפיינים של שני המינים.

בנוסף, קיימת סינרגיה בין הטמפרטורה ובין הורמונים מסוימים. החדרת אסטרדיול לביצים שהודגרו בטמפרטורות מייצרות-זכרים הביאה לבקיעת נקבות שהיו זהות פיזיולוגית לנקבות המתקבלות בטמפרטורות מייצרות-נקבות. מתוך ביצוע הניסוי ההפוך (קבלת זכרים בטמפרטורות מייצרות-נקבות) נמצא כי האנזים שאחראי להמרה של טסטוסטרון לאסטרדיול, ארומטאז, ממלא תפקיד כלשהו בהתפתחות הנקבות. בנוסף, ההורמונים והטמפרטורה מראים סימנים לפיהם הם פועלים באותו כיוון, במובן זה שבסמוך לטמפרטורות המעורבות נחוצות כמויות קטנות יותר של הורמון זה או אחר כדי להביא לשינוי "כפוי" של המין.

ב-1977 הוצע מודל תאורטי החוזה כי הברירה הטבעית תעדיף בעלי חיים עם מנגנון TSD על פני בעלי חיים עם מנגנון מבוסס כרומוזומים כאשר סביבת ההתפתחות של בעל החיים משפיעה על סיכוי השרידה באופן שונה כלפי זכרים ונקבות. מודל זה חוזק בתצפיות כשלושים שנים מאוחר יותר.

## קישורים חיצוניים
* כיצד נקבע המין זכר-נקבה בזוחלים – ד"ר מאיר ברק, מכון דוידסון
* 

## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:אנטומיה של זוחלים
קטגוריה:ביולוגיה התפתחותית
קטגוריה:הרפטולוגיה
אנרגיית סריג

**אנרגיית סריג** (lattice energy) של סריג יוני היא מידת החוזק של הקשרים היוצרים  אותו. אנרגיית הסריג זהה גם לאנרגיה הדרושה כדי לפרק את המוצק למרכיביו, יוני גז. באותו אופן ניתן להגדיר את אנרגיית הסריג כאנרגיה הנפלטת כאשר יוני הגז נקשרים ליצור את המוצק היוני. 

אנרגיית הסריג תלויה במטענים וברדיוס של היונים: ככל שהמטען של היונים גדול יותר אנרגיית הסריג עולה (בסימון המקובל הופכת לשלילית יותר), וככל שהרדיוס קטן (היונים במוצק מתקרבים זה לזה) אנרגיית הסריג עולה.

המושג נמצא בשימוש בעיקר בהקשר של גבישים אנאורגניים. עבור חומר נתון, לא ניתן לקבוע את אנרגיית הסריג ישירות, אך ניתן לחשבה בעזרת נתונים ניסיוניים.

## חישוב
אנרגיית הסריג ניתנת בדרך כלל ביחידות של קילו-ג'אול למול.
לדוגמה, כאשר נתרן כלורי מוצק מפורק לרכיביו היוניים:

\text{NaCl (s)}  \to  \text{Na}^+ \text{(g)} + \text{Cl}^- \text{(g)}, אנרגיית הסריג היא 768 kj/mol

ניתן לחשב את אנרגיית הסריג באמצעות וריאציה של חוק קולון: 

E = k\cdot \frac{q_1q_2}{r}

כאשר:

k=8.99 \cdot 10^9 \text{J-m}/\text{C}^2

{r} הוא המרחק בין היונים

q_1,q_2 הם המטענים על היונים

## ראו גם
* משוואת קפוסטינסקי

## קישורים חיצוניים
* 

קטגוריה:קשרים כימיים
פוארטו ריקו (משחק)

**פוארטו ריקו** (מאנגלית: **Puerto Rico**) הוא משחק קופסה גרמני שתוכנן על ידי Andreas Seyfarth ופורסם על ידי חברת Alea וחברת Rio Grande Games בגרמניה. המשחק מצריך מיומנויות אסטרטגיות גבוהות ומתאפיין בכך שאלמנט המזל הקיים בו זניח ביותר.

## תכולה
* 1 מפת ניהול – להנחת הבניינים והכסף
* 5 לוחות משחק
* 1 קלף מושל
* 8 קלפי דמויות:  מתיישב, בנאי, ראש עיר, מפקח, סוחר, רב חובל, 2 כורי זהב.
* 49 בניינים: 5 בתים גדולים סגולים (2 אזורים), 2 כפול 12 בתים סגולים קטנים (אזור אחד), 20 בתי ייצור צבעוניים
* 54 מטבעות (הנקראים דובלונים)
* 58 קלפי האי: 8 מחצבות, 50 מטעים: 12 אינדיגו, 11 סוכר, 10 תירס, 9 טבק, 8 קפה
* 1 אוניית מתיישבים
* 100 אבני מתיישבים
* 1 בית מסחר
* 50 אבני מוצרים: 11 סוכר, 11 אינדיגו, 10 תירס, 9 טבק, 9 קפה
* 5 אוניית הספקה
* 50 מטבעות ניצחון

## מהלך המשחק
לכל שחקן יש "לוח אי" הגלוי בפני שאר השחקנים (העיר של השחקן) והוא מחולק לאזור של מפעלים, מטעים ומוצרים ממקורות שונים. את היבול שהשחקן מרוויח ניתן להמיר לנקודות ניצחון או לכסף.

את הכסף ניתן להשקיע בבניית בניינים אשר יגרמו לשחקן להרוויח יותר תוצרת יבול או להרוויח עוד אפשרויות.
הבניינים והמטעים אינם בשימוש ללא מתיישבים.

המשחק נמשך מספר סיבובים כאשר כל תור בסיבוב על משתתף "המושל" לבחור אחד משבעת התפקידים ולקבוע את התפקיד אותו ישחקו כל המשתתפים. תפקיד המושל עובר כל תור בין השחקנים לפי הסדר וסיבוב שלם עובר כאשר כולם היו מושלים.

### סיום המשחק
למשחק יש מספר דרכים להסתיים ואין מביניהן דומיננטית.
המשחק נגמר באחד מן המקרים הבאים:
* כאשר בסבב ראש העיר, נגמרו המתיישבים.
* כאשר בסבב רב חובל, נקודות הניצחון נגמרו.
* כאשר בסבב הבנאי, שחקן מילא את כל 12 האזורים של בניית המפעלים בעיר שלו.

בסיום המשחק יש לחשב את סכום כל:
* מטבעות הניצחון שעומדים לרשות כל משתתף.(מטבע ניצחון = נקודת ניצחון)
* נקודות הניצחון של הבניינים שברשותו (בכל בניין רשום את מס' נקודות הניצחון שהוא מעניק).
* נקודות הניצחון של הבניין עם מספר הנקודות הניצחון הגדול ביותר שנמצא ברשות המשתתף.

המשתתף עם המספר הרב ביותר של נקודות הניצחון הוא המנצח. במידה וקיים שוויון, אז המנצח הוא המשתתף עם מספר היותר גדול של מטבעות וסחורות.

## חוקים
כל סיבוב, כל משתתף חייב לבחור תפקיד מבין התפקידים המוצעים שעדיין לא נבחרו.
כל השחקנים מבצעים את הפעולה של התפקיד הנבחר אך השחקן שבחר בתפקיד, מבצע את המשימה ראשון ומקבל בנוסף "בונוס".

בונוסים לבוחרים בתפקידים:
***"המתיישב" – **    מקבל את האפשרות לקנות מחצבה.
***"הבנאי" – **       משלם דובלון אחד פחות על בניין.
***"בעל המלאכה" – **      מקבל מוצר נוסף.
***"ראש העיר" – **   מקבל "מתיישב" נוסף.
***"הסוחר" – **      מקבל מטבע נוסף על מכירת המוצר.
***"רב החובל" – **    מקבל מטבע ניצחון נוסף.

על כל תפקיד שאינו נבחר מבין התפקידים מונח דובלון. בסבב הבחירות הבא, אם יבחר השחקן בתפקיד אשר הונחו דובלונים עליו, יקבל את התפקיד עם הדובלונים שעליו. דבר זה מוסיף שיקול נוסף בבחירת התפקידים.

## קישורים חיצוניים

*סקירה מעמיקה למשחק, כולל הסבר בתמונות 
*וידאו עם הסבר מקיף על המשחק - חוקים וכללים 
*דף הבית של המשחק מבית היוצר Alea 
*Tropic Euro - הגרסה המקוונת של פוארטו ריקו 

קטגוריה:משחקי לוח
קטגוריה:משחקי אסטרטגיה
המלכודת (שעשועון)

**המלכודת** הוא שעשועון טלוויזיה בהגשת דידי הררי שהופק על ידי חברת JCS עבור ערוץ 1.
התוכנית שודרה בשנת 2002 בימים א' עד ה' כרצועה יומית. בתחילת השבוע היו שבעה מתחרים, בכל יום הודח מתחרה אחד עד אשר לתוכנית ביום חמישי נשארו שלושה ורק שניים עלו לגמר הגדול.

השאלות בתוכנית היו שאלות פתוחות ולא בחירה בין תשובות, כמקובל בתוכניות טריוויה.

מתחרה שענה נכון על שאלה קיבל כסף שצבר מתחרה אחר. בסוף כל תוכנית היה הקהל בוחר למי לחלק כסף נוסף וכמה.

## קישורים חיצוניים
* כתבה ב ynet אודות המלכודת - נועם שגב

קטגוריה:שעשועוני טלוויזיה
קטגוריה:הערוץ הראשון: תוכניות וסדרות
קטגוריה:תוכניות טלוויזיה ישראליות שעלו לשידור בשנות ה-2000
תפילת הדרך

ממוזער|תפילת הדרך, סידור מנחה וערבית אשכנז, אמסטרדם, 1743
[ממוזער|מכונית עם תפילת הדרך מודפסת על [חמסה]]

**תפילת הדרך** היא תפילה שתיקנו חז"ל לומר בעת יציאתו של האדם לדרך, ועיקר עניינה הוא, בקשת האדם מהאלוהים שישמור עליו מן הסכנות האורבות לו בדרכו.

## תיקון התפילה
תפילה זו נוסדה בתקופת התלמוד על ידי רב חסדא: 
תפילת הדרך נתקנה מפני שכאשר אדם יוצא מביתו או ממקום יישוב, מתרחק מחברת בני אדם ונחשף לסכנות העלולות לפגוע בו כמו חיות טרף או שודדים, ובמקום מרוחק אף לא יימצאו אנשים שיוכלו לעזור לו. כיום הסכנה העיקרית בדרך היא תאונות דרכים. מפני כך נאמרת תפילה זו בלשון רבים, מפני שהאדם משתף עצמו עם הרבים ועל ידי כך יינצל.

## תפילה או ברכה
לדעת רבים מהראשונים, תפילת הדרך היא ברכה שכן מסתיימת ב"ברוך אתה ה'", ולכך מאחר שהיא אינה נפתחת במילה "ברוך" ראוי לאומרה בסמוך לברכה אחרת, על פי הכלל שכל ברכה הסמוכה לחברתה (דהיינו ברכה שנאמרת מיד אחרי ברכה אחרת, דוגמת ברכות התורה) אינה נפתחת במילה "ברוך".

להלכה יש שפסקו כן, ולכך כתבו שראוי להחמיר להסמיך תפילת הדרך לברכה אם מזדמנת ברכה אחרת בתחילת הדרך, דוגמת ברכה אחרונה על אוכל או שתייה.

אמנם על פי רוב הפוסקים אפשר לומר את תפילת הדרך גם ללא ברכה אחרת לפניה, מאחר שתפילת הדרך היא בגדר 'תפילה', ולא חלים עליה בהכרח כל כללי הברכות.

## דיני הברכה
תפילת הדרך נאמרת רק בתנאים מיוחדים:
* יש אומרים שצריך שתהיה דרך שאין בה מקומות מיושבים. אך יש אומרים שבגלל סכנת תאונות דרכים, בכל דרך צריך לומר תפילת הדרך.
*אורך הדרך אליה הולך הוא לפחות פרסה (כ־4 קילומטרים). אמנם יש שכתבו ששיעור זה של 'פרסה' הכוונה לזמן שלוקח ללכת דרך זו - כ-72, דקות ופחות מזה לא יאמר את התפילה.
*האומר התרחק ממקום היישוב בו שהה מרחק כ־70 אמה.
*התפילה לא נאמרה על ידיו באותו יום.

אמירת התפילה ללא הזכרת שם ה' מותרת בכל דרך, אפילו קצרה ולא מסוכנת. בימינו, יש אף המוסיפים לנוסח התפילה את המילים "ותאונות דרכים" בין הסכנות מהן מבקשים להנצל, אולם יש הסוברים שאין לשנות מן המטבע (הנוסח) שטבעו חכמים.

בנוסף לתפילת הדרך, ישנם גם מעיין תפילות המבוססות על סגנון תפלת הדרך, תפילה למפליג בים או לטס בכלי תעופה. כאמור, יש איסור לומר תפילה זו בשבתות ובחגים משום שקיים איסור להפליג, לשוט או לנסוע בשבתות ובחגים. האומר ברכה זו בזמנים אסורים נחשב שברך ברכה לבטלה.
### אמירתה תוך כדי תנועה
מובא בתלמוד על רב ששת ורב חסדא שנחלקו בנוגע לאמירת תפילת הדרך תוך כדי הליכה. לדעת רב חסדא יש לומר אותה בעמידה, ולא כשהוא מהלך, ואילו לדעת רב ששת ניתן לומר אותה גם כאשר הוא מהלך. מסופר שם שרב חסדא ורב ששת היו הולכים בדרך, קם רב חסדא, והתפלל את תפלת הדרך בעמידה. רב ששת (שהיה עיוור) שאל את שמשו, מה עושה רב חסדא, ושמשו ענה לו: עומד מהליכתו ומתפלל את תפלת הדרך. אמר רב ששת לשמשו: העמד גם אותי ואתפלל תפלת הדרך, וזאת משום מה שנאמר "מהיות טוב אל תקרא רע". לכן, לכתחילה אין אומרים תפילת הדרך תוך כדי תנועה, והנוסעים במכונית צריכים לעצור בצד הדרך. אולם כיום, רבים הורו למעשה שאין להדר בזה, משום שבעצירה בצידי הדרכים יש מידה מסוימת של סכנה, ואין להדר במקום סכנת נפשות.

## קישורים חיצוניים

* תפילת הדרך בנוסחים שונים - מילים ופירושים באתר הספרייה הלאומית
*  ערוץ יהדותון
* תפילת הדרך - נוסח כל העדות, הלכות ומנהגים
* 
* 
* הרב אליעזר מלמד, הלכות תפילת הדרך, באתר ישיבה
*מה יעשה אם כל ימיו ועבודתו נמצא הוא בדרכים? תשובת הרב באתר הידברות
* נהיגה זהירה ותפילת הדרך באתר פניני הלכה
* תפילת הדרך כולל תפילת הדרך לטיסה במטוס באתר אשובה
* הלכות תפילת הדרך
* 

## הערות שוליים

דרך, תפילת ה
קרן מלגות

**קרן מלָגות** היא מוסד המעניק מלגות בתחומים שונים, לפי קריטריונים של מייסדי הקרן, לרוב מוענקות מלגות עבור לימודים לסטודנטים, ועל הצטיינויות באומנויות שונות.

מבחינים בין **קרן מתכלה** - קרן שההון העצמי שלה מחולק למקבלי המלגות, לבין **קרן צמיתה** - קרן שההון העצמי מושקע, ורק מהפירות של הקרן מחולקים המלגות.

## ראו גם
* מלגה (חינוך)

## קישורים חיצוניים
* מידע על קרנות בישראל, מתוך רשם הקרנות
* רשימת קרנות ללימודים גבוהים, מתוך אתר מרכזי הצעירים בישראל

קטגוריה:ארגוני עזרה
קטגוריה:מלגות
ריאליזם פואטי

**ריאליזם פואטי** הייתה תנועה אמנותית בקולנוע הצרפתי בשנות ה־30 ושנות ה־40 של המאה ה־20. סרטי הריאליזם הפואטי עסקו בצרפת של אותה התקופה, ושילבו בין עיצוב קולנועי ריאליסטי של המציאות החברתית היומיומית ובין ייצוג קולנועי הנושא משמעויות סימבוליות וליריות.

## היסטוריה
הריאליזם הפואטי לא היה אחיד כמו זרמים קולנועיים אחרים באותה תקופה, והיווה יותר מגמת יצירה מאשר אסכולה מגובשת. הריאליזם הפואטי התאפיין בעיסוק בדמויות משולי החברה (גנגסטרים, נשים מפוקפקות, קבצנים ) שמקבלות את ההזדמנות שלהן לממש את אהבת חייהן אולם מחמיצות אותה בסופו של דבר, מוצפות באווירה פטליסטית, נוסטלגית ומרירה. סוג זה של ריאליזם נקרא "ריאליזם פואטי" נוכח הרמה הגבוהה של האסתטיקה בצילום, תוך הקפדה יוצאת דופן על דימויים וויזואליים ריאליסטיים (כלבלב, פסי רכבת שמתפצלים, אדם שנגזר על גורלו להיות עיוור) שלעיתים משכה את תשומת הלב לצדדים התיאוריים של הסרט ולא לעלילה עצמה. גם עם פרוץ מלחמת העולם השנייה המשיך הריאליזם הפואטי להיות פופולרי בארצות הברית בשנות הארבעים והחמישים.

התסריטאים הבולטים ביותר, שהובילו את התנועה וכתבו חלק משמעותי מסרטיה היו ז'אק פרוור ושרל ספאק. עם הבמאים המובילים אפשר למנות את ז'אן רנואר, פייר שנאל, ז'אן ויגו, ז'ולין דוביביה ומרסל קרנה. שחקניו הבולטים היו ז'אן גאבן, מישל סימון, סימון סיניורה ומישל מורגן.

## סרטים בולטים
* **ליזה הקטנה** – (*La Petite Lise*, 1930), ז'אן גרמיון (*Jean Grémillon*).
* **המשחק הגדול** – (*Le Grand jeu*, 1934), ז'אק פיידה (*Jacques Feyder*).
* **הרחוב ללא השם** – (*La rue sans nom*, 1934), פייר שנאל.
* **פשע ועונש** – (*Crime et châtiment*, 1935), פייר שנאל.
* **הצוות היפה** – (*La belle equipe*, 1936), ז'ולין דוביביה.
* **פפה המוקו** – (*Pépé le Moko*, 1937), ז'ולין דוביביה.
* **[[האשליה הגדולה]]** – (*La Grande Illusion*, 1937), ז'אן רנואר ושרל ספאק.
* **רציף הערפילים** – (*Le Quai des brumes*, 1938), מרסל קרנה וז'אק פרוור.
* **הוטל דו נורד** – (*Hôtel du nord*, 1938), מרסל קרנה.
* **השחר עולה** – (*Le jour se lève*, 1939), מרסל קרנה וז'אק פרוור.
* **[[ילדי גן העדן]]** – (*Les Enfants du Paradis*, 1945), מרסל קרנה וז'אק פרוור.

## השפעה
לתנועת הריאליזם הפואטי הייתה השפעה רבה על הקולנוע האירופאי, בעיקר בהצבת העיסוק בשולי החברה כלגיטימי בקולנוע. התנועה השפיעה בין היתר על הגל החדש בצרפת בשנות ה-60, ועל הסרט האפל אשר ירש את העיסוק בנושאים כגורל, אי צדק וגיבורים שדינם נחרץ. כמו כן נודעה לתנועה זו השפעה רבה על הנאו-ריאליזם האיטלקי, שרבים מאבותיו עבדו יחד עם במאים ריאליסטיים פואטיים טרם שחזרו לאיטליה ויצרו את התנועה הנאו-ריאליסטית עם תום מלחמת העולם השנייה (לוקינו ויסקונטי כדוגמה המשמעותית ביותר).

## ראו גם
* הגל החדש הצרפתי
* נאו־ריאליזם איטלקי

## לקריאה נוספת
* 

## קישורים חיצוניים
* .

## הערות שוליים

*
קטגוריה:ערכים שבהם תבנית בריטניקה אינה מתאימה
קטגוריה:זרמים בקולנוע
קטגוריה:קולנוע בצרפת
יער אשתאול

שמאל|ממוזער|250px|יער אשתאול
**יער אשתאול** (נקרא גם **יער הראל**) הוא חורש בסמוך למושב אשתאול, הנמצא ממערב לירושלים, חלק מפארק יצחק רבין. היער ניטע על ידי גרעין התיישבות של עולי תימן וקרן קיימת לישראל.

הגישה ליער היא מכביש הגבורה, מחלף שמשון - צומת נחשון (כביש 44).

## היסטוריה
היער ניטע על ידי גרעין ההתיישבות הראשון של עולי תימן, שהתיישבו במקום עם תום מלחמת העצמאות. השם אשתאול, שהיה שייך ליישוב המקראי, השתמר בשמו של המושב שהוקם בדצמבר 1949.

## צמחייה
מרבית העצים שניטעו ביער הם עצי אורן ממין אורן ירושלים, אשר עמידים בפני תנאי קרינת שמש ישירה ומתמודדים עם הקרקע הסלעית והגירית באזור. בעקבות הייעור באזור טויבה הקרקע והתפתחה מערכת תת-יער מתחת לחופת העצים, שהחלה להוות בית גידול לבעלי חיים וצמחים כגון עכבישים, טחביות, שלשולים וחיפושיות שונות. בעצי האורן צומחת גם פטריית האורנייה.

בשלהי החורף, היער עשיר בנרקיסים ורקפות.

## אתרים
היער גובל ביישוב היהודי-ערבי נווה שלום. בסמוך ליישוב ממוקם חניון "סוכת שלום", שהוקם לכבוד איש השמאל אייבי נתן. החניון מקשר אל דרך בורמה ועיינות סוסין.

ביער הוקם "מצפור לטרון", מגדל שמירה שנותר מחורר בכדורים בעקבות קרבות לטרון. אתר נוסף ביער הקשור למלחמת העצמאות הוא "נקודת גובה 314" בה התרחש חלק מ"מבצע יורם" (8-9 ביוני 1948) בה תקפו לוחמי חטיבות "הראל" ו"יפתח" את הירדנים ברכס לטרון; כ-100 מלוחמי החטיבות נפגעו בקרב זה.

ביער ממוקם חניון לזכרו של אברהם (בומה) גולדשטיין, ובו נקודת תצפית לשפלת החוף וגוש דן. סמוך אליו ממוקמים אתרים כגון  עין מסילה שהיווה תעלת הגנה עבור לוחמי הפלמ"ח במלחמת העצמאות; קטע של פסיפס עגול; וגת עתיקה.

ביער ממוקם מתחם המכונה "יער ניסתור". יער ניסתור נוסד על ידי חבורה שעלתה לארץ, מתוך ציונות, בשנת 1984 מארגנטינה, בעיקר מהעיר רוסריו. נקודת המפגש נמצאת בחניון הסמוך לדרך הרעות על ציר נווה שלום-אשתאול. במקום חניון נופש, שולחנות פיקניק, מתקני משחק לילדים ומקום מוסדר למנגל. מקום מפגש זה הפך לשם דבר בקרב קהילת העולים מארגנטינה.

## גלריה

Cyclamen persicum - Rakefet 2009.jpg|רקפת מצויה ביער אשתאול
TofachJer001.JPG|טופח ירושלים ביער אשתאול
Havalval-Adin001.JPG|חבלבל עדין ביער אשתאול

## קישורים חיצוניים

* מסלולי טיול ביער אשתאול, באתר קק״ל - אי ירוק
* המלצה לטיול ביער אשתאול, באתר קק"ל
*  שתילת יער אשתאול על שם ברנרדו או'היגינס, סרטי גבע, ארכיון שפילברג, 1958 (התחלה 1:33)
* 
* 

אשתאול
קטגוריה:שפלת יהודה
אהרון רזין

**אהרון רזין** (6 באפריל 1935 – 26 במאי 2019) היה ביוכימאי ישראלי, פרופסור לביוכימיה באוניברסיטה העברית בירושלים. חתן פרס ישראל (2004), פרס וולף (2008) ועוד.

## קורות חיים
נולד בתל אביב ובילדותו עבר עם משפחתו לפתח תקווה, בה גדל. הוריו עלו לארץ ישראל בשנת 1926 ואביו ייסד וניהל קואופרטיב לבעלי מלאכה. בסיום לימודיו בבית החינוך "ברנר" בפתח תקווה התגייס לצה"ל ושירת בסיירת גולני. לאחר מכן החל בלימודי פיזיקה ומתמטיקה באוניברסיטה העברית בירושלים, אך בלימודי התואר השני עבר ללמוד ביוכימיה והחל להתמסר למחקר בגנטיקה וביולוגיה מולקולרית.

בשנת 1967 סיים את לימודי הדוקטורט. בשנים 1968–1970 שהה בבתר דוקטורט במכון הטכנולוגי של קליפורניה ובשובו לישראל הצטרף לסגל הפקולטה לרפואה של האוניברסיטה העברית. עבודתו התקיימה במסגרת המחלקה לביוכימיה של התא ולגנטיקה של האדם. רזין החל לעסוק בחקר המתילציה של DNA וגילה את הפעילות האנזימטית האחראית למתילציה של אחד ממרכיביו הבסיסיים. במעבדתו פותחו מבחנים לאיתור המתילציה של ה-DNA ומשנת 1980 הוקדשו מחקריו להבנת תפקידה. בין היתר נבדקו על ידו יצירת תבניות מתילציה בעת התפתחות עובר, תהליך הטבעת גנים בעוברים והשלכותיו על שיבוט ותכנות הגנום. מחקרים אלו היוו גם פריצת דרך בנושא מחלות גנטיות, בהן תסמונת פראדר וילי ותסמונת אנגלמן ומחלת הסרטן.

בשנים 1980–1984 עמד בראש המחלקה לביוכימיה של התא וניהל את המדור הביוכימי בפקולטה לרפואת שיניים. בשנים 1985–1989 ניהל את המכון לביוכימיה בפקולטה לרפואה ומשנת 1988 היה מופקד על הקתדרה למדעי הרפואה על שם גרינבאום. במקביל לתפקידיו אלו, היה רזין חבר בצוות הקמת המכון לביוכימיה של הפקולטה לרפואה (1980), חבר הוועד המנהל של הרשות למחקר ולפיתוח באוניברסיטה העברית (1990–1993) ויו"ר הוועדה לתכנון ולפיתוח של הפקולטה לרפואה (1996–2000). הוזמן כפרופסור אורח לאוניברסיטת קיימברידג' (1971), למכון לחקר הסרטן בקליפורניה (1978–1979) ולמכונים הלאומיים לבריאות של ארצות הברית (1984–1986).

בשנים 1982–1991 היה רזין עורך עמית של כתב עת המדעי Biochimica et Biophysica Acta, בשנים 1994–2000 שימש חבר הוועדה המייעצת בנושא חקר הגנום של האקדמיה הלאומית הישראלית למדעים.

רזין הוא חתן פרס ישראל לחקר הביוכימיה (2004) ופרס וולף לרפואה לשנת 2008 (יחד עם חיים סידר) והוא נבחר לחבר בארגון הגנטיקה המולקולרית של האדם (1995) ובארגון האירופי לביולוגיה מולקולרית (1996). בשנת 2008 נבחר כחבר האקדמיה הלאומית הישראלית למדעים, בשנת 2009 זכה בפרס א.מ.ת, בשנת 2011 זכה בפרס גרדנר למחקר ביו-רפואי ובשנת 2016 בפרס לואיזה גרוס הורוביץ לביולוגיה ולביוכימיה של אוניברסיטת קולומביה.

נפטר ב־26 במאי 2019, ונקבר בהר המנוחות בירושלים.

## קישורים חיצוניים

* כרטיס אישי ואודותיו, באתר האקדמיה הלאומית הישראלית למדעים
* 
* 
* 
* 

## הערות שוליים

קטגוריה:ביוכימאים ישראלים
קטגוריה:בוגרי תיכון ברנר
קטגוריה:בעלי תואר דוקטור מהאוניברסיטה העברית בירושלים
קטגוריה:לוחמי סיירת גולני
קטגוריה:גנטיקאים ישראלים
קטגוריה:זוכי פרס א.מ.ת.
קטגוריה:זוכי פרס קרן גיירדנר הבינלאומי
קטגוריה:זוכי פרס וולף לרפואה
קטגוריה:זוכי פרס ישראל לביוכימיה
קטגוריה:חברי האקדמיה הלאומית הישראלית למדעים
קטגוריה:סגל האוניברסיטה העברית בירושלים: רפואה
קטגוריה:יהודים הקבורים בהר המנוחות
קטגוריה:ישראלים שנולדו ב-1935
קטגוריה:ישראלים שנפטרו ב-2019
המפלגה הנוצרית-סוציאלית האוסטרית

שמאל|ממוזער|250px|כרוז בחירות אנטישמי של הנוצרים-סוציאלים. בתמונה הנחש הקומוניסטי-דתי היהודי חונק את הרפובליקה האוסטרית. תרגום הכרוז: נוצרים גרמנים - הצילו את אוסטריה!
**המפלגה הנוצרית-סוציאלית האוסטרית** Christlichsoziale Partei Österreichs, או בקיצור (CS) הייתה מפלגה ימנית-שמרנית אוסטרית בשנים 1893–1933. רוב הקנצלרים ברפובליקה הראשונה היו חברים בה.
ממשיכת דרכה ברפובליקה השנייה היא מפלגת העם האוסטרית (ÖVP), כאשר מפלגת העם האוסטרית מחויבת לעקרונות הדמוקרטיה ולעצמאותה של אוסטריה.

## ייסוד המפלגה ותחילת הפעילות הפוליטית

פרנץ מרטין שינדלר ניסח את הקווים המנחים החל משנת 1889. המפלגה נוסדה על בסיס "התנועה הנוצרית-סוציאלית" ו"עמותת העובדים הנוצרים-סוציאלים " על ידי קרל לוגר (Karl Lueger) ב-1893. עקרונות המפלגה היו נוצריים-שמרניים-פרו מלוכניים וכמרים רבים נמנו על חבריה. בגלל מצעה תמכו בה רבים מקרב האצולה ובגלל העובדה שבתחילת הדרך קראה התנועה לעצמה "האנטישמים" זכתה בתמיכה רחבה בקרב האוכלוסייה הכפרית.
בשנים 1907–1911 הייתה למפלגה הגדולה ביותר בבית התחתון של "מועצה הקיסרית" (Reichsrat) אבל נוצחה בבחירות על ידי הסוציאל-דמוקרטים. במהלך מלחמת העולם הראשונה תמכה המפלגה במונרכיה, אבל עם ביטולה ב-1918 תמכה בהקמת רפובליקה שתסתפח לרייך הגרמני.

## הרפובליקה הראשונה
בשנים 1918–1920 ישבו הנוצרים-סוציאלים ביחד עם הסוציאל-דמוקרטים בממשלת אחדות. לאחר הבחירות ב-1920, משהפכו למפלגה הגדולה ביותר הקימו הנוצרים-סוציאלים קואליציה עם מפלגת העם של גרמניה הגדולה (GDVP), הרכיבו ממשלה ומינו את הקנצלר. בשנים 1933-1928 זכו בנוסף גם למנות את הנשיא. משנת 1929 נעשו ניסיונות לקואליציה עם "משמר המולדת" (Heimwehr), אך אלה לא הוכיחו עצמם כשותפים יציבים, לכן נמשך שיתוף הפעולה עם מפלגת גרמניה הגדולה.
עם הקמת "חזית המולדת" (Vaterländische Front VF) ב-1933 נטמעה בו המפלגה הנוצרית-סוציאלית וחדלה, למעשה, להתקיים. לאחר סיפוח אוסטריה לרייך הגרמני במרץ 1938 (האנשלוס) הוצאה המפלגה הנוצרית-סוציאלית באופן רשמי מחוץ לחוק.
לאחר מלחמת העולם השנייה ושחרור אוסטריה מהמשטר הנאצי לא הוקמה המפלגה מחדש בשמה המקורי, כי פוליטיקאים משורותיה סברו ששמה יעורר קונוטציות שליליות ויזכיר את העידן הפשיסטי, לכן נקראה המפלגה החדשה מפלגת העם האוסטרית.

## חברים בולטים במפלגה
* קרל לוגר
* מיכאל מאייר
* קרל בורש
* אנגלברט דולפוס
* קורט שושניג
* רודולף רמק
* ואלטר ברייסקי
* איגנץ זייפל
* ארנסט שטררוביץ'
* אוטו אנדר
* יוליוס ראב
* לאופולד קונשאק

## קישורים חיצוניים

קטגוריה:ערכים שבהם תבנית בריטניקה אינה מתאימה
נוצרית סוציאלית
קטגוריה:אוסטריה: מפלגות שמרניות
קטגוריה:מפלגות נוצריות
אוסטרליץ (ספר)

**אוסטרליץ** הוא ספר משנת 2001 מאת הסופר הגרמני תושב בריטניה, וינפריד גיאורג זבאלד, והאחרון בספרים שפרסם לפני מותו בתאונת דרכים.

הספר, שנע בין רומן, ביוגרפיה וחיבור אסתטי, נחשב לפסגת יצירתו של זבאלד ולאחד הספרים החשובים בספרות הגרמנית לאחר מלחמת העולם השנייה.

הספר מגולל את סיפורו של היסטוריון האדריכלות היהודי ז'אק אוסטרליץ, המתוודע בהדרגה למקורותיו היהודיים ויוצא לגלות את סיפור חייו האמיתי. סיפורו של אוסטרליץ מובא מפי חברו, המספר.

## קישורים חיצוניים
* פתיחת הספר, באתר "טקסט"
* 
* אריק גלסנר, בעיקר על זבאלד, מקור ראשון, 16 באפריל 2008
* דרור בורשטיין, קריאה בספר הזה היא צלילה אל תוך תהום (על 'אוסטרליץ'), הארץ, 13 בדצמבר 2006
* 

קטגוריה:ספרים גרמניים
קטגוריה:רומנים (סוגה ספרותית)
קטגוריה:ספרי 2001
קטגוריה:ספרי הוצאת כתר
צים אסיה

**צים אסיה** הייתה אוניית מכולות בקטגוריית גודל פנמקס, השייכת לחברת הספנות הישראלית צים, הראשונה מסדרת HDW 2. האוניה נבנתה במספנות HDW, וסך הכל נבנו בסדרה שמונה אוניות. האונייה הייתה מעורבת בתאונה קשה בה נהרגו שבעה דייגים יפנים.
גובה האוניה מהשדרית ועד חלקה הגבוה ביותר (האנטנות והתרנים על גשר הפיקוד) היה 51.8 מטרים. ב-2008 נמחקה צים אסיה מהרישום הישראלי וב-2015 נגרטה.

## דגל
האוניה הפליגה עד לשנת 2008 תחת דגל ישראל ואות הקריאה שלה היה 4XFB. בשנת 2008 נרשמה האונייה תחת דגל נוחות ליברי ואות הקריאה שלה שונה ל-A8OZ2.

## מטען
האוניה מיועדת לשאת מכולות, כאשר היא יכולה לשאת עד 3,845 TEU, לאוניה יש 15 מדורי אחסון על הסיפון (BAY) ושבע ספנות (CARGO HOLD) מתחת לסיפון (כל ספנה מכילה שני מדורי אחסון), כאשר הגובה המקסימלי הוא שבע קומות של מכולות. לרוחב האוניה נכנסים עד 13 מכולות. האוניה מסוגלת לשאת גם כ-150 מכולות קירור (ריפרים), ויכולה לשאת מטענים מסוכנים.

## ציוד בטיחות
באוניה ישנו ציוד בטיחות רב הכולל ציוד נגד שריפות (מטפי כיבוי, מערכות מתזים, מערכות גילוי אש, מערכות כיבוי אש על ידי פחמן דו-חמצני) ועוד.

כמו כן ישנו ציוד למניעת זיהום ים בעיקר בזמן תדלוק האוניה.

## התאונה
ב-28 בספטמבר 2005 בשעה 02:30 בלילה (בזמן משמרתו של החובל השני) בעת מסע בין ונקובר לפוסן התנגשה האוניה צים אסיה בסירת דיג יפנית כ-40 ק"מ מהאי היפני הוקאידו. כתוצאה מההתנגשות נהרגו 7 דייגים יפנים לאחר שסירת הדיג שלהם טבעה.

האוניה המשיכה במסלולה בניגוד לחוק הימי ולימאות הטובה הדורשת הגשת עזרה לכל כלי שיט במצוקה, לטענת הצוות כיוון שלא הבחינו כי הייתה התנגשות, ולטענת היפנים על מנת לחמוק מאחריות. רב החובל שהה באותו זמן בחדרו. על סיפונה היו 22 אנשי צוות.

### תוצאות החקירה
את התאונה חקרה משטרת ישראל ביחד עם חוקרים יפנים, והיא כללה דגימות צבע מחרטום הצים אסיה אשר הוכיחו כי אכן היא פגעה בסירת הדיג. צוות החקירה הוטס לנמל הונג קונג שם שהתה האוניה וצוות נוסף חקר את אנשי הצוות בעת הגעתה לחיפה. רב החובל הוטס לארץ לחקירה ימים ספורים לאחר ההתנגשות והושם במעצר בית. בסיומה של החקירה הוחלט להעמיד את הקצין השני למשפט על גרימת מוות ברשלנות, לבסוף נחתמה עסקת טיעון והקצין השני נשלח לביצוע עבודות שירות. רב החובל זוכה מהאשמות, השופטים מתחו ביקורת על יישום נוהלי הבטיחות בחברה ובאוניה עצמה.
נקבע שמרבית האשמה להתנגשות מוטלת על ספינת הדייג, שהייתה בהפלגה מינהלית (כלומר לא עסקה בדייג) ואשר לא פינתה דרך לצים אסיה.

הקצין השני באוניה היה קצין זר (כלומר אינו ישראלי), ולטענתו הוא הפך לשעיר לעזאזל, וכי האשמה מוטלת על רב החובל שישן באותה העת.

### פעילות החברה
בתחילה הכחישה צים כל קשר להתנגשות אך לבסוף הודתה בתאונה ואף פיצתה את משפחות ההרוגים, לחברה ולמדינה נגרם נזק תדמיתי קשה עקב ההכחשה, והיה צורך במגעים דיפלומטיים רבים על מנת לשקם את הנזק התדמיתי לישראל.

## קישורים חיצוניים
* 
* 

## הערות שוליים

קטגוריה:אסונות ימיים
קטגוריה:אוניות משא
קטגוריה:צים: אוניות